**Poštovani roditelji,**

iz tvrtke RIJEKA 2020, osnovane za provedbu projekta Europske prijestolnice kulture, dobili smo zamolbu za prosljeđivanjem **informacija vezanih uz program otvorenja Europske prijestolnice kulture koji se održava u subotu 1. veljače 2020., s početkom u 19.30 u području Riječke luke**.

Želja je organizatora Otvorenja EPK **informirati roditelje i djecu o mogućnosti sudjelovanja u programu otvorenja Europske prijestolnice kulture** stoga Vam ovim putem prosljeđujem korisne informacije o Otvorenju EPK koje smo zaprimili.

Središnji umjetnički program otvorenja Europske prijestolnice kulture održava se 1. veljače 2020. godine u području Riječke luke. Na velikoj pozornici koja će biti smještena na De Francheskijevom gatu te na drugim dijelovima područja uz luku nastupit će  više od stotinu izvođača, **a u program Otvorenja EPK bit će uključen i velik dio publike i to ona publika koja odluči pratiti program s prostora Molo longa.**

Sukus atraktivnog programa koji se priprema u Riječkoj luci čine - zvuk, glazba i jaka buka, efekti koji nastaju kombinacijom svjetlosti i tame, te snažni simboli Rijeke i Europe.

**Učitelji, roditelji i djeca dobro došli su na lokaciju Molo longa na kojoj mogu aktivno sudjelovati u samoj izvedbi programa otvorenja.**

Naime, **publici koja bude dolazila na lokaciju Molo longa podijelit će prilikom dolaska, od 18.30 sati nadalje, 2500 zvona te ostalih rekvizita kojima se može stvarati zvuk i buka, a pomoću kojih će u određenim trenucima imati jedinstvenu priliku sudjelovati u izvedbi programa otvorenja**. Ovi će *instrumenti* sudioničkoj publiciostati ujedno i trajni suvenir s programa otvorenja EPK.

**Za publiku koja će doći ranije, a posebice djecu, bit će organiziran zabavni program uz plesnjak za djecu i roditelje te nastup animatora do početka izvedbe samog otvorenja. Preporučljivo je toplo se odjenuti, a dolazak publike na lokaciju Molo longo i ulazak u ovu zonu uz podjelu rekvizita za sudjelovanje u izvedbi je od 18.30 sati. Sam program otvorenja započinje u 19.30 i traje do 20.30 sati.**

Ukupni kapacitet prijema publike na Molo longu je ograničen i to zbog sigurnosnih razloga jer prostor neće biti ograđen ogradom prema moru. Stoga se **svima koji žele biti dio izvedbe programa otvorenja EPK preporučuje dolazak od 18.30 h na Molo longo kako bi na vrijeme osigurali svoje mjesto na ovoj posebnoj lokaciji**. Kada se kapacitet Molo longa popuni, publika će se usmjeravati u druge zone s kojih se može pratiti izvedba, ali se u izvedbi ne može sudjelovati (Gat Karoline Riječke, Adamićev gat, Riva Boduli, De Franchescijev gat itd.)

Program otvorenja uključuje posebne snažne svjetlosne efekte, stroboskope i svjetlosne instalacije te snažne zvukove i buku izvedbe koju osim samih izvođača stvara i publika. Ujedno se na ovu činjenicu upozoravaju svi oni koji zbog specifičnih razloga (posebnih zdravstvenih stanja i sl.) ne smiju nazočiti takvim svjetlosnim ili zvučnim efektima.

Rijeka je prvi hrvatski grad koji nosi titulu Europske prijestolnice kulture i 2020. godina bit će zasigurno važna godina za budućnost našega grada**. Sudjelovanje u atraktivnom programu otvorenja bit će za mnoge priča vrijedna prepričavanja, a za djecu i mlade će sudjelovanje u programu značiti da su važan dio ovog velikog početka riječke godine kulture.**

**Srdačan pozdrav!**